Täältä löytyvät kaikki alkuperäiset Supisuomea-ohjelmat kokonaisina. Ne on mahdollista katsoa suomeksi tai ruotsiksi tekstitettynä tai kokonaan ilman tekstitystä. Tutustu myös uuteen, kasvavaan Suomen kielen alkeet -materiaaliimme.

12-osainen Supisuomea-ohjelmasarja on valmistunut ja ensiesitetty vuonna 2003. Verkkokurssissa käytetty videomateriaali on peräisin ohjelmista, jotka voit halutessasi katsoa täällä myös kokonaisina. Verkkokurssin sisältö ei noudata samaa järjestystä kuin tv-ohjelmien sisältö, mutta lyhyiden sisältöesittelyjen avulla löydät ohjelman, josta sinulle on eniten hyötyä eri asioita opiskellessa.

Haluamasi kielen tekstityksen voit valita tai laittaa pois kuvaruudun oikean alareunan TXT-näppäimestä.

Osa 1/12: Tervetuloa Suomeen!

Aluksi esitellään Suomea, tervehditään ja mennään kahville.

Osa 2/12: Junalla vai bussilla?

Millä pääsee? Koska lähtee? Opitaan kulkuneuvoja ja kellonaikoja.

Osa 3/12: Suomalaista ruokaa

Tutustutaan ruokasanastoon ja -perinteeseen. Maistetaan ja paistetaan kalaa, makkaraa, piirakoita, pullaa ja leipää. Pureskeltavana on myös partitiivi.

Osa 4/12: Mihin, minne, missä?

Vuorossa ovat paikat ja suunnat, eli suomen kieliopin paikallissijat.

Osa 5/12: Koti ja perhe

Esittelyssä asumismuotoja, koteja ja perheitä. Kuinka sinä asut? Millainen perhe sinulla on?

Osa 6/12: Mennäänkö postiin vai pankkiin?

Juoksevia asioita hoidetaan pankissa, postissa, matkatoimistossa ja rahavaihtopisteessä.

Osa 7/12: Mitä sinä teit viikonloppuna?

Muistellaan menneitä - vuorossa imperfekti. Missä olit? Mitä teit? Puhetta myös vapaa-ajanvietosta sekä säästä ja vuodenajoista.

Osa 8/12: Apteekissa ja terveyskeskuksessa

Flunssa vaivaa suomalaisia. Aivastelun lomassa opitaan apteekissa ja terveyskeskuksessa tarvittavaa sanastoa.

Osa 9/12: Juhlia ja lahjoja

Vietetään häitä ja lakkiaisia ja pidetään tupaantuliaiset. Mitä viedä lahjaksi?

Osa 10/12: Pesukone ja pölynimuri

Pohditaan arjen sanastoa, käytetään kodinkoneita ja tehdään vaateostoksia. Kuinka tämä toimii? Mitä tehdä, kun pesukone menee rikki?

Osa 11/12: Kulttuurikävely Helsingissä

Töölönlahden rannan kulttuurikohteet tarjoavat paljon nähtävää, josta syntyy keskustelua.

Osa 12/12: Supisuomalainen joulu

Mitä kaikkea liittyy suomalaiseen jouluun? Tunnelmallista joulunviettoa, perinteitä ja nykyaikaa.

Tuotanto: Yle Opetusohjelmat, 2003.